ไทคอนฯโหมระดมทุนเกิน5พันล้าน
ผู้ถือหุ้นชวดเงินปันผลกลางปีเพิ่มงบลงทุนปีนี้5.5พันล้าน
8 ส.ค. 2555

ผู้ถือหุ้นชวดเงินปันผลกลางปีเพิ่มงบลงทุนปีนี้5.5พันล้าน
TICON ระดมเงินไม่ต่ำกว่า 5,000 ล้านบาท งดแจกปันผลกลางปี เพิ่มงบลงทุนปีนี้เป็น 5,500 ล้านบาท ปีนี้เกิน 1,000 ล้านบาท
นายวีรพันธ์ พูลเกษ กรรมการผู้จัดการ บริษัท ไทคอน อินดัสเทรียล คอนเน็คชั่น (TICON) เปิดเผยว่า บริษัทได้เพิ่มงบลงทุนปีนี้อีก 2,000 ล้านบาท เป็น 5,500 ล้านบาท จึงของดการจ่ายเงินปันผลระหว่างกาลของปีนี้ และระดมทุนอีกหลายช่องทาง
ทั้งนี้ ตั้งแต่วันที่ 17 ส.ค. จะออกหุ้นกู้ 1,000 ล้านบาท แบ่งเป็นอายุ 5 ปี วงเงิน 300 ล้านบาท และอายุ 3 ปี วงเงิน 700 ล้านบาท ดอกเบี้ยเฉลี่ยอยู่ที่กว่า 4% และเดือน ต.ค.นี้ เตรียมออกใบแสดงสิทธิในการซื้อหุ้นเพิ่มทุนที่โอนสิทธิได้ (TSRs) จำนวน 97.62 ล้านหน่วยให้กับผู้ถือหุ้นเดิม สัดส่วน 8 หุ้นต่อ 1 หุ้นใหม่ คาดว่าจะได้เม็ดเงินทั้งหมด 976 ล้านบาท
“บริษัทมีการขยายงานจำนวนมาก จึงของดการจ่ายเงินปันผลระหว่างกาลปีนี้ แม้ปีก่อนจะมีการจ่ายก็ตาม แต่เป็นปกติของบริษัทหากมีการลงทุนมากหรือผลประกอบการไม่ดี ก็จะไม่จ่ายปันผลระหว่างกาล” นายวีรพันธ์ กล่าว
ขณะที่เดือน พ.ย. เตรียมนำสินทรัพย์เข้ากองทุนอสังหาริมทรัพย์ทีพาร์คโลจิสติคส์ (TLOGIS) ประมาณ 2,100 ล้านบาท และเดือน ธ.ค. เตรียมนำสินทรัพย์เข้ากองทุนอสังหาริมทรัพย์ไทคอน (TFUND) ได้เงินประมาณ 1,500 ล้านบาท นอกจากนั้นบริษัทอาจมีการออกตั๋วแลกเงิน (บี/อี) และเงินกู้จากสถาบันการเงิน เพื่อนำมาใช้เป็นเงินลงทุน 
นอกจากเงินเพิ่มทุนนำมาช่วยขยายการลงทุนแล้ว จะทำให้บริษัทมีสภาพคล่องทางการเงินที่ดีขึ้น ซึ่งหลังกระบวนการเพิ่มทุนทุกอย่างเสร็จภายในสิ้นปีนี้ บริษัทจะเหลืออัตราหนี้สินต่อทุน (ดี/อี) ที่ 1.31.4 เท่า จากปัจจุบันอยู่ที่ 2 เท่า
กรรมการผู้จัดการ กล่าวว่า บริษัทมั่นใจว่าปีนี้กำไรสุทธิจะเกิน 1,000 ล้านบาท หรือโตมากกว่าเท่าตัวจากปีก่อนที่ทำได้ 445 ล้านบาท ซึ่งครึ่งแรกมีกำไรสุทธิแล้ว 319 ล้านบาท 
ขณะที่รายได้คาดว่าจะเกิน 5,000 ล้านบาท เทียบจากปีก่อนที่ 2,290 ล้านบาท แบ่งเป็นขายสินทรัพย์เข้ากองทุนอสังหาริมทรัพย์ 4,300 ล้านบาท รายได้ค่าเช่าโรงงานและคลังสินค้าประมาณ 1,000 ล้านบาท และที่เหลือเป็นเงินปันผลการถือหุ้นในกองทุนอสังหาริมทรัพย์
อย่างไรก็ตาม คาดว่าอัตราค่าเช่าพื้นที่คลังสินค้าและโรงงานจะกลับมาเป็นปกติเท่ากับก่อนเกิดน้ำท่วมที่ระดับ 90% ได้ภายในครึ่งแรกของปี 2556 เทียบกับปัจจุบันอยู่ที่ 83% และตั้งแต่ต้นปีบริษัทปรับขึ้นอัตราค่าเช่าเพิ่มขึ้นในส่วนภาคตะวันออกประมาณ 1015% สำหรับโซนพื้นที่ภาคกลางและเหนือยังคงอัตราค่าเช่าราคาเดิม
“ครึ่งแรกของปีนี้จะเป็นช่วงต่ำสุดของบริษัทที่จะได้รับผลกระทบจากน้ำท่วม และจะเริ่มรับรู้รายได้และกำไรเต็มที่ตั้งแต่ครึ่งปีหลัง ซึ่งบริษัทตั้งเป้าว่าปีนี้จะมีผู้เช่าใหม่ในคลังสินค้าที่ 2 แสนตารางเมตร และผู้เช่าใหม่ในโรงงาน 1.1 แสนตารางเมตร แต่เมื่อหักลบกับที่ผู้เช่าโรงงานที่ออกไป 89 หมื่นตารางเมตร จะเหลือให้เช่าทั้งหมดเพียง 2 หมื่นตารางเมตร” นายวีรพันธ์ กล่าว
สำหรับเงินชดเชยประกันน้ำท่วม คาดว่าไตรมาส 3 จะมีการบันทึกเป็นรายได้รับเพิ่มอีกราว 100 ล้านบาท ซึ่งไตรมาสแรกบริษัทเคยได้รับเงินชดเชยแล้ว 40 ล้านบาท